Beverly Hills purk

***Beverly Hills purk*** (originaltittel: *Beverly Hills Cop*) er en amerikansk action- og kriminalkomedie fra 1984 regissert av Martin Brest. Filmen handler om en tøff etterforsker i Detroit som tar opp jakten på den som stod bak drapet på en venn av ham. Jakten fører ham helt til Beverly Hills i California hvor to politifolk blir satt til å passe på ham. Ved hjelp av en venninne og de to politifolkene klarer Axel å finne bevis mot drapsmannen. Hovedrollen spilles av Eddie Murphy, mens sentrale biroller spilles av Judge Reinhold, John Ashton, Ronny Cox, Lisa Eilbacher, Steven Berkoff og Jonathan Banks.

Filmen ble den mest innbringende filmen i USA i 1984. Den ble Eddie Murphys stor gjennombrudd som skuespiller. 

Den har fått to oppfølgere: *[[Beverly Hills Cop II]]* (1987) og *[[Beverly Hills Cop III]]* (1994). 

## Handling
Filmen handler om den gatevante Detroit-etterforskeren Axel Foley som igangsetter en privat etterforskning når hans beste venn blir myrdet. Sporene fører ham til helt Beverly Hills i California. Der lærer han raskt at hans direkte stil ikke passer og derfor får to lokale politibetjenter i oppgave å sørge for at situasjonen ikke kommer ut av kontroll under hans opphold. Ved hjelp av sin muntre stil klarer Axel å etablere et vennskap med de to politifolkene og etterhvert dras de inn jakten på den han mistenker stod bak mordet. Vedkommende er en rik forretningsmann som nyter stor respekt i samfunnet - og som attpåtil er sjefen til hans venninne, Jenny. 

## Om filmen

### Popularitet og økonomi
*Beverly Hills purk* hadde svært gode besøkstall på kino, både i USA og mange andre land. Den innbragte hele $316 millioner på verdensbasis, hvorav $235 millioner i USA alene. Den ble den mest innbringende filmen i USA i 1984.

Produksjonskostnadene var på $15 millioner.

Det kan ellers nevnes at den ble den mest besøkte filmen ved Oslo-kinoene i 1985, med 150 000 besøkende. 

### Anmelderne
Den ble godt mottatt av kritikerne, noe som gjenspeiles i at den har fått 81 % på Rotten Tomatoes. Den amerikanske filmkritikeren Roger Ebert var bare halvfornøyd og gav den 2,5 av 4 stjerner, mens Leonard Maltin gav den 3,5 av 4 stjerner.

Også de norske anmelderne var positive. Blant annet så gav både *[[Aftenposten]]*, ''Arbeiderbladet'' og *[[VG]]* den terningkast fire. Det norske nettstedet *CINERAMA* gav den terningkast fire i 2013.

### Musikk
Filmens tittellåt, *"*The Heat is On*"*, ble fremført av Glenn Frey og ble en stor hitt midt på 1980-tallet. Den instrumentale kjenningsmelodien *"*Axel-F", fremført av Harold Faltermeyer, ble også en slager. Begge ble utgitt på filmens soundtrack.

### Annet
Sylvester Stallone var egentlig tiltenkt rollen som Axel, men han ville ha mer action enn det produsentene hadde budsjettert for og dermed gikk rollen isteden til Murphy.

## I rollene
* Eddie Murphy – Det. Axel Foley
* John Ashton – Det. Sgt. John Taggart
* Judge Reinhold – Det. William 'Billy' Rosewood
* Lisa Eilbacher – Jeannette 'Jenny' Summers
* Steven Berkoff – Victor Maitland
* Gilbert R Hill – Inspector Douglas Todd
* James Russo – Mikey Tandino
* Ronny Cox – Lt. Andrew Bogomil
* Paul Reiser – Jeffrey
* Jonathan Banks – Zack (Maitlands lakei)
* Bronson Pinchot – Serge

## Referanser


## Eksterne lenker
*